Suurimman oppositiopuolueen SDP:n puheenjohtaja Antti Rinne kiittelee hallituksen päätöstä lykätä sote-uudistuksen voimaantuloa.

– Valmistelussa on hutiloitu ja tehty ratkaisuja, jotka ovat perustuslakien vastaisia. On hyvä, että hallitus ottaa nyt lisää aikaa ja pyrkii valmistelemaan tämän asian nyt sitten huolella ja kunnolla.

Samaan hengenvetoon Rinne toistaa painokkaasti SDP:n ja koko opposition vaatimuksen päästä mukaan soten valmisteluun.

– Toivon todella, että hallitus tarttuisi myös tähän opposition pyyntöön, vaatimukseen siitä, että valmisteltaisiin tämä nyt yhdessä. Että tämä lopputulos voisi kestää yli vaalikausien. Se olisi kansalaisten palveluiden kannalta erittäin tärkeätä.

Rinne toteaa, että hallitus on toistaiseksi suhtautunut nuivasti ehdotuksiin sote-valmistelun parlamentaarisen pohjan laajentamisesta. Uudessa tilanteessa, jossa perustuslakivaliokunta on tehnyt omat ratkaisunsa, yhteistyö olisi Rinteen mukaan järkevää.

– Nyt kun on päästy eroon tästä pakkoyhtiöittämisestä ja valinnanvapauden markkinamallista, Rinne sanoo.

Hän ei halua ennakoida sitä, aikooko SDP muutoin puuttua nykyisen hallituksen muotoileman soten sisältöön, jos demarit nousevat ensi vaaleissa hallitusvastuuseen.